Az Európai Uniónak a szellemitulajdon-jogok megsértése elleni küzdelemre irányuló 2013–2017-es vámügyi cselekvési terve a Bizottság és a tagállamok vámhatóságai által foganatosítandó, a 608/2013/EU rendelet hatékony végrehajtását biztosító intézkedésekről rendelkezik.

Az egyik intézkedés a Bizottság képviselői és a szellemitulajdon-jogi nemzeti szakértők tanácsadói látogatásaival áll kapcsolatban, amelyekre a 2015 és 2017 közötti időszakban, a 28 tagállamban kerül sor. Az intézkedés célja a 608/2013/EU rendelet végrehajtásáért felelős hatóságokkal folytatott párbeszéd kialakítása az alábbiak érdekében:

-a 608/2013/EU rendelet végrehajtásával kapcsolatos információk gyűjtése;

-a tapasztalatok és a bevált gyakorlatok cseréjének előmozdítása.

2015-ben és 2016-ban a Bizottság képviselői és a tagállami vámhatóságok szellemitulajdon-jogi szakértői 24 tanácsadó látogatást hajtottak végre a következő országokban: BE, NL, FI, EE, SI, HR, LV, LT, MT, IT, EL, CY, SE, DK, DE, AT, SK, CZ, HU, PL, ES, PT, FR és LU. E látogatások eredményeit felhasználták e dokumentum összeállítása során. Azokban a tagállamokban, amelyekben a látogatásra 2017-ben kerül sor (nevezetesen BG, IE, RO és UK), a Bizottság felkérte a vámhatóságokat arra, hogy töltsék ki a tanácsadó látogatások során használt kérdőívet, hogy minden tagállam vámhatóságának alkalma nyíljon arra, hogy a 608/2013/EU rendelet végrehajtásával kapcsolatos véleményét kifejtse. A kitöltött kérdőívek 2016 folyamán érkeztek be az érintett tagállamok vámhatóságaitól.

A vámügyi szakértői csoport (azon belül a szellemitulajdon-jogok érvényesítéséért felelős részleg) 2016. július 11-én tartott első értekezletén a Bizottság arra is felkérte a tagállamok vámhatóságait, hogy jelentésükben térjenek ki minden olyan, a 608/2013/EU rendelet kapcsán előforduló eseményre, amely uniós vámterületen áthaladó gyógyszerszállítmányokat érint.

2.2 Az érdekeltekkel folytatott konzultáció

Az Európai Uniónak a szellemitulajdon-jogok megsértése elleni küzdelemre irányuló 2013–2017-es vámügyi cselekvési terve létrehozott egy csoportot az 1.3.2. intézkedés kapcsán, amely csoportban a Bizottság, az Európai Unió vámhatóságai, a jogosultak és az egyéb érdekelt felek vannak jelen. A csoport évente egyszer ülésezik.

E csoport 2016. július 12-én Brüsszelben megtartott 4. ülésén a Bizottság felkérte a jogosultakat és az egyéb érdekelt feleket, hogy készítsenek jelentést a 608/2013/EU rendelet végrehajtásáról, különös tekintettel az őket közvetlenül érintő következő rendelkezésekre:

-II. fejezet: az intézkedés iránti kérelmek (az intézkedés iránti kérelmeknek a Bizottság 1352/2013/EU végrehajtási rendeletében részletezett tartalmához kapcsolódva);

-19. cikk: ellenőrzés és mintavétel azon áruk tekintetében, amelyeknek az átengedését felfüggesztették vagy amelyeket visszatartanak;

-21. cikk: bizonyos információk megengedett felhasználása a határozat jogosultja által;

-23. cikk: (az áruk megsemmisítésére és eljárás indítására irányuló rendes eljárás) és 26. cikk (a kiscsomagokra vonatkozó megsemmisítési eljárás);

-28. cikk: a határozat jogosultjának felelőssége;

-29. cikk: költségek.

2016 szeptemberének végéig nyolc válasz érkezett be az alábbi szövetségektől: European Express Association (EEA), Union des Fabricants (UNIFAB), European Communities Trade Mark Association (ECTA), Gyógyszeripari Egyesületek Európai Szövetsége (EFPIA), European Semiconductor Industry Association (ESIA), International Trademark Association (INTA), Business Action to Stop Counterfeit And Piracy (BASCAP), European Association of Trade Mark Owners (MARQUES).

A Bizottság köszönetet mond e szövetségek észrevételeiért.